ΚΑΝΟΝΙΣΜΟΣ (ΕΚ) αριθ. 1299/94 ΤΗΣ ΕΠΙΤΡΟΠΗΣ της 3ης Ιουνίου 1994 για την τροποποίηση του κανονισμού (ΕΟΚ) αριθ. 1442/93 περί λεπτομερών κανόνων του καθεστώτος εισαγωγής μπανάνας στην Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 του Συμβουλίου (2), και ιδίως το άρθρο 20,

Εκτιμώντας:

ότι ο κανονισμός (ΕΟΚ) αριθ. 1442/93 της Επιτροπής (3), όπως τροποιήθηκε τελευταία από τον κανονισμό (ΕΚ) αριθ. 740/94 (4), θεσπίζει τις λεπτομέρειες εφαρμογής του καθεστώτος εισαγωγής μπανάνας στην Κοινότητα ιδίως σε θέματα έκδοσης των πιστοποιητικών στο πλαίσιο της δασμολογικής ποσόστωσης, καθώς επίσης και των προϊόντων που προέρχονται από κράτη ΑΚΕ- ότι θα πρέπει να καθορισθούν επακριβώς οι διατάξεις σχετικά με την επαναχορήγηση των ποσοτήτων που δεν έχουν χρησιμοποιηθεί βάσει των πιστοποιητικών εισαγωγής στο πλαίσιο της δασμολογικής ποσόστωσης καθώς και για τις παραδοσιακές μπανάνες ΑΚΕ ώστε να ληφθούν υπόψη οι διοικητικές ανάγκες της διαχείρισης των πιστοποιητικών και των περιόδων κατάθεσης των αιτήσεων-

ότι ο κανονισμός (ΕΟΚ) αριθ. 1442/93 έχει προβλέψει την ανακοίνωση από τα κράτη μέλη στατιστικών πληροφοριών που αναφέρονται στις τιμές, στην ελεύθερη κυκλοφορία των εισαγόμενων μπανανών, στην εμπορία των μπανανών κοινοτικής προέλευσης, σύμφωνα με ένα καθορισμένο ρυθμό- ότι η εμπειρία που έχει αποκτηθεί στον εν λόγω τομέα από την σύσταση της κοινής οργάνωσης της αγοράς της μπανάνας δείχνει ότι θα πρέπει να προσαρμοσθούν η φύση και ο ρυθμός των ανακοινώσεων αυτών-

ότι πρέπει να προβλεφθεί η άμεση εφαρμογή των διατάξεων του παρόντος κανονισμού προκειμένου να μπορέσουν οι επιχειρηματίες να επωφεληθούν των σχετικών διατάξεων που αφορούν την επαναχορήγηση των ποσοτήτων που δεν χρησιμοποιήθηκαν, από το τρίτο τρίμηνο του 1994-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης για τις Μπανάνες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1442/93 τροποποιείται ως εξής:

1. Το άρθρο 10 παράγραφος 3 αντικαθίσταται από το ακόλουθο κείμενο:

"3. Οι αναφερόμενες στο πιστοποιητικό ποσότητες που δεν χρησιμοποιήθηκαν κατανέμονται εκ νέου κατόπιν αιτήσεως στον ίδιο επιχειρηματία, ανάλογα με την περίπτωση στον αρχικό δικαιούχο ή στον εκδοχέα, κατά τη διάρκεια επόμενου τριμήνου, αλλά εντός του έτους χορήγηση του πρώτου πιστοποιητικού.

Η αίτηση επαναχορηγήσεως υποβάλλεται εντός της προθεσμίας που καθορίζεται στο άρθρο 9 παράγραφος 2, συνοδευομένη από το πρωτότυπο ή από επικυρωμένο αντίγραφο ή ενός των πιστοποιητικών που δεν έχουν χρησιμοποιηθεί ολικώς ή μερικώς, καθώς και από την απόδειξη της συστάσεως της εγγυήσεως που αναφέρεται στο άρθρο 19.

Τα κράτη μέλη ανακοινώνουν, ξεχωριστά, στην Επιτροπή εντός της προθεσμίας που καθορίζεται στην παράγραφο 1, τις ποσότητες για τις οποίες έχουν υποβληθεί αιτήσεις επαναχορηγήσεως.

Οι αιτήσεις εκδόσεως των πιστοποιητικών επαναχορηγήσεως δεν επηρεάζονται από το συντελεστή μειώσεως ο οποίος ενδεχομένως καθορίζεται σε εφαρμογή του άρθρου 9 παράγραφος 3.

Στην αίτηση και στο πιστοποιητικό επαναχορηγήσεως αναγράφεται στη θέση αριθ. 20 η ένδειξη "Πιστοποιητικό επαναχορηγήσεως - Κανονισμός (ΕΟΚ) αριθ. 1442/93 άρθρο 10 παράγραφος 3"."

2. Το άρθρο 17 παράγραφος 4 αντικαθίσταται από το ακόλουθο κείμενο:

"4. Οι αναφερόμενες στο πιστοποιητικό ποσότητες που δεν χρησιμοποιήθηκαν κατανέμονται εκ νέου κατόπιν αιτήσεως στον ίδιο επιχειρηματία, ανάλογα με την περίπτωση στον αρχικό δικαιούχο ή στον εκδοχέα, κατά τη διάρκεια επόμενου τριμήνου, αλλά εντός του έτους χορήγησης του πρώτου πιστοποιητικού.

Η αίτηση επαναχορηγήσεως υποβάλλεται εντός της προθεσμίας που καθορίζεται στο άρθρο 14 παράγραφος 2, συνοδευομένη από το πρωτότυπο ή από επικυρωμένο αντίγραφο ή ενός των πιστοποιητικών που δεν έχουν χρησιμοποιηθεί ολικώς ή μερικώς, καθώς και από την απόδειξη της συστάσεως της εγγυήσεως που αναφέρεται στο άρθρο 19.

Τα κράτη μέλη ανακοινώνουν, ξεχωριστά, στην Επιτροπή εντός της προθεσμίας που καθορίζεται στο άρθρο 16, παράγραφος 1 τις ποσότητες για τις οποίες έχουν υποβληθεί αιτήσεις επαναχορηγήσεως.

Οι αιτήσεις εκδόσεως των πιστοποιητικών επαναχορηγήσεως δεν επηρεάζονται από το συντελεστή μειώσεως ο οποίος ενδεχομένως καθορίζεται σε εφαρμογή του άρθρου 16 παράγραφος 2.

Στην αίτηση και στο πιστοποιητικό επαναχορηγήσεως αναγράφεται στη θέση αριθ. 20 η ένδειξη "Πιστοποιητικό επαναχορηγήσεως - Κανονισμός (ΕΟΚ) αριθ. 1442/93 άρθρο 17 παράγραφος 4"."

3. Το άρθρο 21 αντικαθίσταται από το ακόλουθο κείμενο:

"Άρθρο 21

Τα κράτη μέλη διαβιβάζουν στην Επιτροπή τα ακόλουθα οικονομικά και στατιστικά δεδομένα:

- κάθε Τετάρτη, την τιμή χονδρικής πώλησης ώριμων μπανανών που ίσχυε κατά την προηγούμενη εβδομάδα, αναλυτικά ανά χώρα καταγωγής, στις αντιπροσωπευτικές αγορές που αναφέρονται στο άρθρο 4 του κανονισμού (ΕΟΚ) αριθ. 2118/74 της Επιτροπής (5)(),

- την εικοστή ημέρα κάθε μηνός, τις ποσότητες και την αξία των μπανανών που τέθηκαν σε ελεύθερη κυκλοφορία στα κράτη μέλη κατά τον προηγούμενο μήνα, κατανεμημένες ανά χώρα καταγωγής,

- τη δέκατη ημέρα του μήνα εκείνου που ακολουθεί τη λήξη ισχύος των πιστοποιητικών εισαγωγής για κάθε τρίμηνο, τις ποσότητες οι οποίες αναφέρονται στα πιστοποιητικά εισαγωγής που έχουν εκδοθεί, τις ποσότητες που αφορούν τα πιστοποιητικά που έχουν χρησιμοποιηθεί και έχουν επιστραφεί στον οργανισμό έκδοσης καθώς επίσης και τις ποσότητες που αφορούν τα πιστοποιητικά που δεν έχουν χρησιμοποιηθεί.

- κατόπιν σχετικής αίτησης, τις προβλέψεις παραγωγής και εμπορίας.

"

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 320 της 22. 12. 1993, σ. 15.

(3) ΕΕ αριθ. L 142 της 12. 6. 1993, σ. 6.

(4) ΕΕ αριθ. L 87 της 31. 3. 1994, σ. 65.

(5)() ΕΕ αριθ. L 220 της 10. 8. 1974, σ. 20.